Twitter
X (tuntud ka varasema nimega Twitter) on suhtlusvõrgustik ja mikroblogimise veebisait. Twitter võimaldab kasutajatel edastada lühisõnumeid, mida kutsutakse säutsudeks (inglise keeles tweet). Säutsude pikkus oli algul kuni 140 tähemärki (võrdle SMS-i 160), kuid 2017. aasta novembris suurendati nende võimalikku mahtu 270 tähemärgini, v.a Jaapanis, Hiinas ja Koreas. Säutsud ilmuvad autori veebipäevikusse infovoona. Säutsude voog võib olla avalik ning selle avalikkust saab piirata näiteks nii, et vaid sõprade nimekirjas olevad inimesed seda näeksid. Kasutajad saavad üksteist ka jälgida (ingl follow). Twitteri suhtlusvõrgustik kuulub ettevõttele Twitter Inc. Ettevõtte peakorter asub USA California osariigis San Brunos. Twitteril on servereid ja kontoreid San Antonios, Texases, Bostonis ja Massachusettsis. Ettevõtte 2016. aasta käive oli 2,52 miljardit USA dollarit ja seal töötas 3860 inimest. Twitteri lõi Jack Dorsey 2006. aastal, seejärel on see portaal kogunud populaarsust kogu maailmas. 2011. aastal kasutas seda umbes 200 miljonit inimest ning 2016. aasta keskpaigas oli seal aktiivseid kasutajaid umbes 313 miljonit. Twitterit rahastanud riskikapitaliettevõtete hulka kuuluvad Institutional Venture Partners, kunagine eBay investor Benchmark Capital, Union Square Ventures, Spark Capital, Insight Venture Partners ja Bezos Expeditions. 2010. aasta augustis teatas Twitter, et Venemaa päritolu mail.ru omanik Digital Sky Technologies ja teised investorid investeerivad Twitterisse 800 miljonit USA dollarit. 2022. aasta kevadel teatati Elon Muski ülevõtmispakkumisest väärtuses 44 miljardit USA dollarit. Suvel soovis Musk aga tehingust loobuda, vihjates, et Twitter on esitanud ebatõeseid andmeid kontode arvu kohta, mispeale kaebas ettevõte Muski kohtusse. Tehing viidi lõpule sama aasta sügisel. Tuntud eestlastest on Twitteri-kasutajate seas näiteks Toomas Hendrik Ilves, Kerli, Kaur Kender, Henrik Roonemaa, Mihkel Raud, Kristjan Lepik, Henry Kõrvits, Siim Kallas ja Keiti Vilms.